ແມ່ຍິງຈຸທຳອິດ ຮຽນຈົບ ຈາກ ຮ​ຮ. ໜ່ວຍລົບພິເສດ Ranger 
ແມ່ຍິງ 2 ຄົນ ໄດ້ຮຽນຈົບ ຫລັກສູດດຽວກັນ ກັບພວກຜູ້ຊາຍ ​ຈາກ​ໂຮງ​ຮຽນ ໜ່ວຍລົບພິເສດ Ranger ຊຶ່ງ​ເປັນ​ສະ​ຖາ​ບັນ​ການ​ທະ​ຫານ ດີ​ເດັ່ນ​ສຸດ ຂອງກອງ​ທັບ​ບົກ ສ​ຫລ.
ແມ່ຍິງ 2 ຄົນພວມສ້າງປະຫວັດສາດໃນຖານະທີ່ເປັນທະຫານ ແມ່ຍິງຈຸທຳອິດ ທີ່ໄດ້ຮຽນຈົບ ຈາກໂຮງຮຽນ ໜ່ວຍລົບພິເສດ Ranger ຊຶ່ງເປັນສະຖາບັນການທະຫານທີ່ດີທີ່ສຸດ ຂອງກອງ ທັບບົກສະຫະລັດ ພວກທີ່ຮຽນຈົບໂຮງຮຽນ Ranger ແມ່ນປະກອບເປັນປະມານ 3 ເປີເຊັນຂອງພວກທະຫານທີ່ປະຈຳການເຕັມເວລາຢູ່ໃນກອງ ທັບບົກ ດັ່ງທີ່ປ້າຍ Ranger ຢູ່ Fort Benning ລັດ Georgia ໄດ້ເຕືອນໄວ້ ໂຄງການນີ້ ບໍ່ແມ່ນສຳລັບ ຄົນທີ່ອ່ອນແອ ແລະຂີ້ ຂາດຕາຂາວ 60 ເປີເຊັນຂອງພວກທະຫານທີ່ຖືກຄັດເລືອກໃຫ້ເຂົ້າຮັບການຝຶກແອບ ແມ່ນບໍ່ສາມາດ ຜ່ານຈົນຈົບອອກໄປໄດ້ ພວກນັກຮຽນ Ranger ທີ່ຮຽນຈົບໃນວັນສຸກມື້ນີ້ ແມ່ນມີພວກ ນັກຮຽນທັງໝົດ ໃນຕອນເລີ້ມຕົ້ນ 364 ຄົນ ແຕ່ມີຜູ້ຊາຍພຽງແຕ່ 94 ຄົນ ແລະແມ່ຍິງ 2 ຄົນເທົ່ານັ້ນ ສາມາດຜ່ານຫລັກສູດໄດ້ ຮ້ອຍເອກ Kristen Griest ທີ່ຫາກໍຮຽນຈົບ Ranger ໃໝ່ໆກ່າວວ່າ “ເຈົ້າຈະບໍ່ສາມາດ ມີມື້ພັກທີ່ແທ້ຈິງໄດ້ ເຈົ້າຈະບໍ່ສາມາດເມື່ອຍໄດ້ ເຈົ້າຕ້ອງໄດ້ເຮັດຫຼາຍ ໄປກວ່າທີ່ຄາດ ຫວັງໄວ້ໃນຕົວຂອງເຈົ້າ ” ໄດ້ມີການທົດສອບກ່ຽວກັບອຸບປະສັກຕ່າງໆ ທາງດ້ານຈິດໃຈແລະດ້ານຮ່າງກາຍ ເປັນ ເວລາຫຼາຍອາທິດ ທັງໃນຕອນກາງເວັນແລະຕອນກາງຄືນ ຫຼັງຈາກ ໄດ້ຜ່ານພົ້ນການ ທົດສອບກ່ຽວກັບຄວາມເຂັ້ມແຂງຂອງຮ່າງກາຍແລ້ວ ພວກທະຫານຕ້ອງໄດ້ຜ່ານການ ປະຕິບັດງານ ຢູ່ຕາມປ່າດົງ ພູຜາແລະບຶງທາມ ກ່ອນທີ່ຈະໄດ້ຮັບແຖບຕິດ Ranger ທີ່ ທຸກຄົນປາຖະໜານັ້ນ ແຕ່ຮ້ອຍໂທ Shaye Haver ແມ່ຍິງອີກຄົນນຶ່ງ ທີ່ສ້າງປະຫວັດ ສາດໃນການຮຽນຈົບ Ranger ໃນວັນສຸກມື້ນີ້ກ່າວວ່າ ນາງເຂົ້າຮ່ວມ “ໂຄງການນີ້ກໍເພື່ອ ເອົາຊະນະມັນ ”